ወደ ተለያዩ ክልሎች ህገወጥ የሌሊት ጉዞ ተበራክቷል
 ለወትሮው በሰው የሚጨናነቁት የአዲስ አበባ የሕዝብ ትራንስፖርት መነኸሪያዎች ጸጥ ረጭ ብለዋል። በኮሮና ወረርሽኝ ስጋት የሕዝብ ትራንስፖርት እንቅስቃሴዎች በሕ ጋዊ መንገድ ለጊዜው ለመቆም ተገደዋል። ይሄ አጋጣሚ የትራንስፖርት ስምሪቱ በሕገ ወጥ ደላላ ፣ የብርሃን ጉዞው በድቅድቅ ጨለማ እንዲተካ በር ከፍቷል። መንገደኛውም ለኮሮናን ወረርሽኝ እጋለጥ ይሆን? የሚል ስጋቱን ረስቶ ራሱን ለተደራራቢ ችግሮች አጋልጦ መንጎዱን ተያይዞታል።  አቶ ይሁኔ ሰጠኝ ይባላሉ። መጋቢት 26 ዕለተ ቅዳሜ ከቀኑ 10፡00 አካባቢ በሕገወጥ ደላሎች ወደጎጃም ለመሄድ ተሰባስበው ካገኘኋቸው ሰዎች መካከል ፈቃደኛ ሆነው አስተያየታቸውን ከሰጡኝ የሌሊት ተጓዦች መሃል አንዱ ናቸው። እርሳቸው እንዳሉት የትራንስፖርት እንቅስቃሴው በቀን እንጂ በሌሊት አልቆ መም። ምናልባትም በሌሊት የማይገኘው በሕጋዊ ስምሪትና በትኬት መሄድ ብቻ እንደሆነ ገልጸዋል።  ለንግድ ሥራ በሳምንት በሳምንት አዲስ አበባ እንደሚመላለሱ የተናገሩት አቶ ይሁኔ፣ ከምሽቱ አንድ ሰዓት ጀምሮ የተለያዩ መኪኖች በተለይም ሚኒባሶች ተሳፋሪዎችን ጭነው ከአዲስ አበባ ይወጣሉ፤ሌሊቱን በሙሉ ተጉዘው ባህርዳር፣ጎንደር እና ሌሎች ከተሞች መድረስ ቀላል ነው። ተሳፋሪዎቹ ከደላሎቹ ጋር ሂሳብ ተነጋግረው ይጨርሳሉ። ደላሎቹ ደግሞ ከባለመኪኖቹ ኮሚሽናቸውን እንደሚ ቀበሉ ያስረዳሉ።  ተሳፋሪዎቹ የሚፈልጉትን መኪና የማቅረብ አቅም ደላሎቹ እንዳላቸው የሚገልጹት አቶ ይሁኔ፣ ከሦስት ቀን በፊት እስከ ደብረማርቆስ ድረስ አንድ ሺ ብር ከፍለው በአምቡላንስ ላንድ ክሩዘር መኪና ተሳፍረው መሄዳቸውን ተናግረዋል። ‹‹በኮሮና ምክንያት መንግሥት ወደ ተለያዩ ክልሎች በትራንስፖርት መጓዝ ቢከለክልም ሌሊት ላይ ግን መኪናም ተሳፋሪም በሺ በሺ ነው።››  ሲል የነገረን ደግሞ ስንታየሁ ከበደ የተባለ የመኪና ደላላ ነው። ስንታየሁ እንደሚለው ጥሩ ብር መክፈል ለሚችል ሰው በጥሩ መኪና የፈለገበት ድረስ መጓዝ ይችላል። ከመኪኖችም በተጨማሪ አምቡላንስ መኪኖች እንደልብ እንደሚገኙ ተናግሯል። ምናልባትም የኮሮና ተጠርጣሪዎችን የሚያመላልሱ ሳይሆኑእንደማይቀሩ ግምቱን አክሏል። ወሎ ደሴ የሚሄድ መኪና እንዳለ ተነግሯቸው በአዲስ አበባ ላም በረት መነኸሪያ አካባቢ ያገኘናቸው አቶ አህመድ ስጦቴ በበኩላቸው ድርጊቱ ህገወጥ መሆኑን እያወቁ የሚሄዱ መኪኖችም ተሳፋሪዎችም መኖራቸውን ተናግረዋል።  ከእሳቸው በፊት አንድ ቀን አስቀድመው ወደ ደሴ የሄዱ ጓደኞቻቸው የነገሯቸውን አስታውሰው በሌሊት የሚሄዱ ብዙ ዓይነት መኪኖች መኖራቸውን ተናግረዋል። ለሰርቪስ የሚል ወረቀት ይዘው በመመላለስ ሕዝብ የሚጭኑ መኖራቸውን ጭምር የሚያነሱት አቶ አህመድ፣ የዚህ ዓይነት መኪኖች እንደልባቸው እየጫኑ እንደሚመላለሱተናግረዋል።  ተሳፋሪዎች ለኮሮና ወረርሽኙ ስጋት አያድርባቸውም ወይ? በዚህ ዓይነት ጉዞ አደጋ ቢገጥመን ብለው ለራሳቸውና ለቤተሰቦቻቸው በማሰብ ለምን አይፈሩም ? በሚል ላነሳሁላቸው ጥያቄ ሲመልሱ ፣ ትራንስፖርት አሁን በቀን ቆሞ ሙሉ ለሙሉ ሌሊት መሆኑ እንጂ አሠራሩ የቆየና የተለመደ እንደሆነ ገልጸዋል። ተሳፋሪዎችም ካሉባቸው አንዳንድ አጣዳፊ ጉዳዮች ጋር እያነጻጸሩ እንጂ ተግባሩ ህገወጥና ለህይወትም አስጊ መሆኑን እንደሚያውቁ አብራርተዋል። የፌዴራል ትራንስፖርት ባለስልጣን የሕዝብ ግንኙነት ዳይሬክተር አቶ ይግዛው ዳኛው በበኩላቸው ከኮሮና ቫይረስ ወረርሽኝ ስርጭት ጋር በተያያዘ ስድስቱም መነኸሪያዎች ለጊዜው ስምሪት እንዲያቋርጡ መደረጉን ገልጸዋል። በዚህ የተነሳም የግል መኪና ያላቸው እና የጭነት መኪኖችን የሚያሽከረክሩ አካላት ሰዎችን በሕገወጥ መንገድ በሌሊት ጭምር እንደሚጭኑ መረጃው እንዳላቸው ተናግረዋል። እነዚህ አካላት ወደ ሁሉም የአገሪቱ ክልሎች ሰዎችን ይጭናሉ፤ ከምሽቱ 12፡00 በኋላ እና ከጠዋቱ 12፡00 በፊት መንቀሳቀስ ተከልክለው እያለ ከምሽቱ 3፡00 ጀምረው በሰፊው እንደሚሠሩ ተናግረዋል።  በተለይም ደግሞ ወደ አማራ፣ኦሮሚያ፣ ደቡብ ክልሎች ያልተፈቀደላቸውን ነገር ባልተፈቀደላቸው ሰዓት በሰፊው የሚጭኑ ሲሆን የፌዴራል ትራንስፖርት ባለስልጣን ጥብቅ ቁጥጥር እያካሄደ እንደሆነ ተናግረዋል። ከዚህ ባለፈ ከክልል ትራንስፖርት ቢሮዎች እና ከትራፊክ ፖሊሶች ጋር በቅንጅት እየተሠራ መሆኑን አስታውሰው በዚህ ረገድ የኦሮሚያ ክልልም ዕርምጃ መውሰድ መጀመሩን ዳይሬክተሩ ገልጸዋል። አዲስ ዘመን ሚያዝያ 3/2012 ሙሐመድ ሁሴን